Қырҭтәыла вице-аԥыза, Адәныҟатәи аусқәа рминистр Давид Залкалиани Анталиатәи адипломатиатә форум аҳәаақәа ирҭагӡаны украинатәи иколлега Дмитри Кулеба диԥылеит.
Аиԥылараҿ аминистрцәа Қырҭтәылеи Украинеи русеицура адинамика иахцәажәеит. Давид Залкалиании Дмитри Кулебеи Нато Евроеидгылеи рахь аинтеграциа амҩаҿ аусеицура иазку азҵаарақәа ирыхәаԥшит.
Аминистрцәа Урыстәылатәи афедерациа Қырҭтәылеи Украинеи ртерриториақәа рымпыҵахалареи аҭыԥ аҿы иҟоу ашәарҭадаратә ҭагылазашьеи рыхцәажәеит, даҽазнык шьақәдырӷәӷәеит асуверенитети атерриториатә акзаара шрыдгыло.